শরীয়তপুর : উজান থেকে নেমে আসা ঢলে শরীয়তপুরে পদ্মার পানি বৃদ্ধি পেয়েছে। শুক্রবার সকালে পদ্মা নদীর সুরেশ্বর পয়েন্টে পদ্মার পানি বিপৎসীমার ২৩ সেমি ওপর দিয়ে প্রবাহিত হয়। জেলার নিম্নাঞ্চলের প্রায় ২০টি গ্রাম প্লাবিত হয়েছে। এ ছাড়া নড়িয়া-জাজিরা সড়কটির ঈশ্বরকাঠি এলাকা দিয়ে পানি উঠে যান চলাচল বন্ধ রয়েছে। ঈশ্বরকাঠি সরকারি প্রাথমিক বিদ্যালয় ও চেরাগ আলী বেপারীকান্দি সরকারি প্রাথমিক বিদ্যালয়ে পাঠদান বন্ধ রাখা হয়েছে। এসব গ্রামের অভ্যন্তরীণ সড়ক পানিতে তলিয়ে গেছে। গবাদি পশু ও শিশুদের নিয়ে চরম উৎকণ্ঠায় দিন কাটাচ্ছে বন্যাকবলিত এলাকার মানুষ।